

**NARODNA SKUPŠTINA REPUBLIKE SRPSKE**

**НАРОДНА СКУПШТИНА РЕПУБЛИКЕ СРПСКЕ**

................................................................................................................................................

**ZAKONODAVNO-PRAVNO ODJELJENJE**

**ODSJEK ZA RAD SA POSLANICIMA**

**Broj: 02/4.02- 1865 /21**

**Datum: 8. decembar 2021. godine**

**ZAKONSKO DEFINISANJE STUDENTSKOG STANDARDA U REPUBLICI SRPSKOJ**

**ISTRAŽIVANJE PRIPREMILA**

**Sanja Jokić**

**Istraživanje ne odražava zvaničan stav Narodne skupštine Republike Srpske**

# SADRŽAJ

1. UVOD.............................................................................................................................................................2
2. ZAKONSKO DEFINISANJE STUDENTSKOG STANDARDA U REPUBLICI SRPSKOJ.......................................................................................................................................................4
3. ZAKLJUČAK.................................................................................................................................................7
4. IZVORI PODATAKA..................................................................................................................................9

# **UVOD**

Studentski standard je važan činilac uspješnog studiranja i podrazumijeva šire zadovoljenje potreba mladih ljudi koji žele da nastave obrazovanje nakon srednje škole, a te potrebe nisu isključivo u vezi sa visokoškolskim ustanovama. U toj zahtjevnoj, i za većinu završnoj fazi obrazovanja, potrebno je obezbijediti uslove koji će omogućiti studentima da prema sopstvenim mogućnostima usvajaju nova znanja i pripremaju se za odgovorne zadatke. Jedan od osnovnih načina ostvarivanja studentskog standarda je smještaj i ishrana studenata, odnosno boravak u studentskim domovima u kojima se realizuju osnovni i drugi oblici studentskog standarda (učionice, biblioteke, zdravstvena zaštita, odmor, rekreacija, studentski restorani i slično).

Studentski servisi kao službe za povremeno i privremeno zapošljavanje studenata doprinose razvoju studentskog standarda, ali i stvaranju navika, sticanju iskustava, razvijanju vještina i sticanju novih znanja koja će budućim članovima akademske zajednice biti od velike koristi u godinama koje dolaze nakon studiranja.

Procesi globalizacije, kao i primjena principa Bolonjske deklaracije na univerzitetima u Republici Srpskoj, zahtjevaju veću mobilnost studenata i akademskog osoblja. Promovisanje mobilnosti stvara mogućnosti za lični razvoj pojedinca, razvija međunarodnu saradnju i razumijevanje između pojedinaca i institucija, te utiče na jačanje kvaliteta visokog obrazovanja i istraživanja.

Informatizacija i informisanje studentske i akademske zajednice predstavlja važan korak naprijed u integraciji našeg društva u Evropsku uniju. Uz pomoć računara danas studenti i njihovi profesori mogu lako gledati kroz „prozor u svijet“ i pratiti najnovija dostignuća u disciplinama za koje se obrazuju, odnosno kojima podučavaju mlade naraštaje. Ovo doprinosi sveukupnom poboljšanju studentskog standarda.

Aktuelna epidemiološka kriza uzrokovana virusom korona globalno je otežala i život studentske populacije te tako istraživanje Evropske studentske unije[[1]](#footnote-1) iz marta 2021.godine pokazuje da ista ne uzrokuje već pogoršava postojeće razlike u obrazovanju. Mnogi od nedovoljno zastupljenih, ugroženih i ranjivih kategorija studenata sada se suočavaju sa nizom dodatnih prepreka u pristupu i učešću u visokom obrazovanju i uspješnom završetku studija. Rezultati istraživanja pružaju pregled dodatnih prepreka sa kojima se suočavaju evropski studenti tokom pandemije:

* skoro 60% je reklo da nisu imali uvijek pouzdanu internet vezu;
* skoro 70% je reklo da nisu imali uvijek pristup materijalima za učenje;
* skoro 35% učenika često nisu imali mirno mjesto za učenje;
* skoro 40% studenata koji su radili tokom studija ostali su bez posla;
* učenici su se često osjećali frustrirano i zabrinuto u svojim akademskim aktivnostima otkako su časovi otkazani itd.

Istraživanje „Eurostudent VII (2018-2021)“[[2]](#footnote-2) pokazuje da u prosjeku skoro 60% studenata u evropskim zemljama radi tokom studiranja. Ista anketa otkriva da 49% studenata uopšte ne bi mogli studirati da nemaju plaćen posao kojim bi osigurali školovanje. Pomenuto istraživanje pokazuje da su troškovi smještaja obično najznačajniji izdaci studenata pa tako najmanje 40% primanja troše na ovu stavku. Rezultati analize koji su se ticali studenata koji ne žive sa roditeljima tokom studiranja kažu da se 65% njihovih ukupnih mjesečnih troškova odnosi na smještaj, hranu i prevoz.

Nadalje, podaci ukazuju da je za gotovo 10% studenata aktuelna epidemiološka kriza imala štetan učinak na njihov status stipendije, pa je isplata istih ili odgođena (4,10%), otkazana (2,9%) ili smanjena (2,6 %). Konačno, budući da se tokom pandemije većina nastave, učenja i ocjenjivanja odvijala on-lajn, studentima su bile potrebne odgovarajuća oprema i infrastruktura za takvu vrstu rada. Istraživanje govore da je većina studenata imala svoj računar (89,3%) dok je skoro 60% izjavilo da nisu uvijek imali pouzdanu internetsku vezu.

Posljednje „Eurostudent“ istraživanje za Republiku Srbiju[[3]](#footnote-3), koje je obuhvatilo oko 6.100 studenata državnih i privatnih fakulteta, pokazalo je da prosječan student ima 23 godine i mjesečno potroši na troškove studiranja i slobodnog vremena oko 34.000 dinara. Ova populacija je finansijski zavisna od roditelja budući da prosječan student ne stiče prihod od sopstvenog rada. Polovina studenata živi sa roditeljima, 40% njih živi u iznajmljenim stanovima dok je 10% smješteno u studentskim domovima. Studenti u Srbiji, za razliku od kolega u Evropi, nemaju mnogo prilika da rade tokom studija. Od ukupnog broja studenata koji su radno aktivni (24%): dvije trećine kaže da radi kako bi plaćalo tekuće troškove života; 40% je izjavilo da ne bi moglo da obezbijedi studiranje bez prihoda od rada; dok je 27,5% prinuđeno da radi da bi izdržavalo porodicu.

Prema rezultatima „Eurostudent“ istraživanja, koje je svojevremeno sprovedeno u Republici Srpskoj[[4]](#footnote-4), skoro 82% studenata novčano zavisi od pomoći roditelja, dok se jedva 3,1% može pohvaliti finansijskom nezavisnošću.

**TABELA 1: Glavni izvori finansiranja studenata u Republici Srpskoj, FBiH, Crnoj Gori i Srbiji ( u procentima)**

|  |  |  |  |  |
| --- | --- | --- | --- | --- |
| **Izvori prihoda** | **Republika Srpska** | **FBiH** | **Crna Gora** | **Srbija** |
| Porodica kao glavni izvor prihoda | 81,90 | 89,60 | 69,80 | 90,70 |
| Zaposlenje kao glavni izvor prihoda | 3,10 | 3,80 | 20,00 | 4,10 |
| Javna pomoć kao glavni izvor prihoda | 2,60 | 1,90 | 2,70 | 1,10 |
| Drugi izvori prihoda | 12,30 | 4,0 | 7,50 | 4,10 |

**Izvor**: Socijalna dimenzija studiranja u BiH Eurostudent V – Izvještaj za Republiku Srpsku

Kad je riječ o kategoriji – studentski smještaj, istraživanje je pokazalo da većina studenata u Republici Srpskoj živi sa roditeljima (46,8%) potom slijede oni koji žive sa cimerima u studentskim domovima ili iznajmljenom smještaju (37,2%) dok je manji broj onih koji žive samostalno (12,1%).

Razlozi za rad studenata tokom studija su prvenstveno poboljšanje životnog standarda i sticanje iskustva na tržištu rada. Analiza pokazuje da su tokom semestra više zaposleni studenti koji ne žive sa roditeljima te da najviše rade studenti prava i ekonomije.

# **ZAKONSKO DEFINISANJE STUDENTSKOG STANDARDA U REPUBLICI SRPSKOJ**

Oblast studentskog standarda u Republici Srpskoj regulisana je Zakonom o studentskom standardu, Zakonom o studentskom organizovanju te pratećim podzakonskim aktima[[5]](#footnote-5).

Zakonom o studentskom standardu Republike Srpske[[6]](#footnote-6) uređuju se prava, obaveze i odgovornosti studenata u oblasti studentskog standarda, osnivanje i vrste ustanova studentskog standarda, organizacija i rad ustanova studentskog standarda, zaposleni u ustanovi, finansiranje, nadzor nad sprovođenjem ovog zakona, kao i druga pitanja studentskog standarda.

Studentski standard je djelatnost kojom se u oblasti visokog obrazovanja obezbjeđuju dodatni uslovi za dostupnije i efikasnije obrazovanje i kvalitetniji život studenata. Studentski standard ima za cilj stvaranje materijalnih, kulturnih, zdravstvenih i drugih uslova kojima se omogućava sticanje visokog obrazovanja, te podstiče socijalna uključenost i svestrani razvoj ličnosti studenata.

Ciljevi i principi studentskog standarda su stvaranje podsticajnog okruženja za sticanje visokog obrazovanja u Republici Srpskoj, postizanje i održavanje odgovarajućeg nivoa standarda studenata, poštovanje ljudskih prava i građanskih sloboda uključujući i zabranu svih vidova diskriminacije, uključivanje u sistem visokog obrazovanja lica koja su izložena marginalizaciji, ravnopravnost polova, uvažavanje humanističkih i demokratskih vrijednosti evropskih i nacionalnih tradicija i usklađivanje sa standardima kvaliteta koji postoje u evropskom prostoru visokog obrazovanja kada je u pitanju studentski standard.

Zakon precizira postupak i ostvarivanje prava na smještaj u ustanovi studentskog standarda, pravo na ishranu[[7]](#footnote-7), studentsku stipendiju[[8]](#footnote-8), podsticaj za studiranje na studijskim programima za obrazovanje deficitarnih kadrova, pravo na primarni nivo zdravstvene zaštite (u skladu sa zakonom kojim se uređuje ova oblast) te pravo na dodatne sportske, kulturne, umjetničke i rekreativne aktivnosti. Prava studenata utvrđena ovim zakonom su lična i ne mogu se prenositi.

Po aktuelnom zakonu, pod ustanovama studentskog standarda, podrazumijevaju se:

* studentski dom – ustanova koja pruža usluge studentskog smještaja i studentske ishrane;
* studentski centar – ustanova koja, pored usluga studentskog doma, pruža usluge čitaonice, sportske i kulturne sadržaje;
* studentski grad – ustanova koja pored usluga studentskog centra, ima studentsku ambulantu, studentski kulturni centar, studentsku zadrugu te pruža i druge usluge bitne za kvalitet studentskog standarda.

Propisima je detaljno uređen postupak osnivanja ustanova ovog tipa te tako iste mogu biti javne i privatne. Data je mogućnost da njihov osnivač, osim Republike i jedinice lokalne samouprave, može biti i drugo pravno ili fizičko, domaće ili strano lice. Sredstva za finansiranje privatnih ustanova studentskog standarda obezbjeđuje osnivač, a u onim čiji je osnivač Republika finansiranje se oslanja na budžet Republike, vlastite prihode, učešće studenata u dijelu troškova smještaja i ishrane, donacije/poklone/zavještanja i dr.

Dok se čeka na usvajanje nove, u Strategiji razvoja obrazovanja Republike Srpske za period od 2016. do 2021. godine[[9]](#footnote-9) navodi se da u Republici Srpskoj postoji pet ustanova studentskog standarda čija su osnovne djelatnosti smještaj i ishrana studenata, s tim da su u Bijeljini u ustanovi za unapređivanjvr učeničkog standarda (dom učenika), pored učenika, smješteni i studenti.

**TABELA 2: Pregled ustanova studentskog standarda u Republici sa brojem radnika, studenata i smještajnim kapacitetima**

|  |  |  |  |
| --- | --- | --- | --- |
| **NAZIV USTANOVE** | **BROJ RADNIKA** | **BROJ STUDENATA** | **SMJEŠTAJNI KAPACITET CENTRA** |
| JU Studentski centar  „Nikola Tesla“ Banja Luka | 129 | 1.525 | 1.317 |
| JU Studentski centar  Zvornik | 12 | 74 | 90 |
| JU Studentski centar  Lukavica | 31 | 382 | 309 |
| JU Studentski centar Pale | 88 | 516 | 590 |
| JU Studentski centar  Trebinje | 14 | 68 | 106 |
| JU Dom učenika Bijeljina | 21 | 83 | 115 |
| **UKUPNO** | 295 | 2.648 | 2.527 |

**Izvor**: Strategija razvoja obrazovanja Republike Srpske za period od 2016. do 2021. godine

U Strategiji stoji da su nedovoljni postojeći smještajni kapaciteti u ustanovama studentskog standarda. To potvrđuje i podatak da pravo na smještaj u ustanovama studentskog standarda godišnje ostvari svega 2.648 (8,8%) studenata od ukupno 29.796 studenata koji studiraju na dva javna univerziteta i dvije visoke škole, u Prijedoru i Trebinju, i koji prema zakonu ostvaruju pravo na smještaj u ustanovama studentskog standarda.

U Republici Srpskoj se sistem ulaganja u oblast studentskog standarda pretežno oslanja na indirektne pomoći, dok direktnu pomoć dobija relativno mali broj studenata. U izdvajanjima za indirektnu pomoć dominira subvencija za smještaj i ishranu. Zbog malih smještajnih kapaciteta u ustanovama studentskog standarda, Vlada Republike Srpske je u prethodnom periodu izdvojila značajna sredstva za rješavanje ovih stavki, a u toku je i izgradnja novih, te sanacija i opremanje postojećih ustanova studentskog standarda.

Prvi put u oblasti studentskog standarda, zakon uvodi i Registar ustanova studentskog standarda koji vodi Ministarstvo za naučnotehnološki razvoj, visoko obrazovanje i informaciono društvo Republike Srpske. Usvajanjem (n)ovog zakona, uređena je oblast evidencija koji vodi ustanova studentskog standarda. Inspekcijski nadzor je sada detaljnije uređen, odnosno precizirane su mjere koje inspektor može naložiti uključujući i zabranu rada ustanovi koja obavlja djelatnost a nije upisana u Registar. Pooštrene su i novčane kazne za prekršaje.

Takođe, rukovodeći se dosadašnjom praksom u radu pojedinih ustanova, koja do sad nije bila zakonski uređena, propisana je mogućnost da drugo pravno i fizičko lice, na osnovu ugovora sa ustanovom, obavlja pojedine poslove iz oblasti studentskog standarda. Sve pomenute odredbe zakona kao konačan cilj imaju podizanje sveukupnog nivoa kvaliteta u sistemu ustanova studentskog standarda u Republici Srpskoj.

Zakonom o studentskom organizovanju Republike Srpske[[10]](#footnote-10), odnosno kroz rad studentskih parlamenata i drugih studentskih organizacija, štite se prava i interesi studenata, unapređuju se društveni život i standard studenata te ostvaruju njihova prava na jednake šanse i pravičan tretman.

Jačanje studentskog standarda osigurava se i kroz Zakon o visokom obrazovanju Republike Srpske[[11]](#footnote-11). Zakon, između ostalog, ima za cilj obrazovanje stručnog kadra u skladu sa strateškim dokumentima Republike i potrebama tržišta rada te stvaranje podsticajnog okruženja za razvoj visokoobrazovanih stručnjaka. Razvoj infrastrukturnih kapaciteta i jačanje studentskog standarda jedan je od imperativa Bolonjskog procesa.[[12]](#footnote-12)

# **3. ZAKLJUČAK**

Studentski standard je djelatnost kojom se u oblasti visokog obrazovanja obezbjeđuju dodatni uslovi za dostupnije i efikasnije obrazovanje i kvalitetniji život studenata. Studentski standard ima za cilj stvaranje materijalnih, kulturnih, zdravstvenih i drugih uslova kojima se omogućava sticanje visokog obrazovanja te podstiču socijalna uključenost i svestrani razvoj ličnosti studenata. Ciljevi i principi studentskog standarda su: stvaranje podsticajnog okruženja za sticanje visokog obrazovanja u Republici Srpskoj, postizanje i održavanje odgovarajućeg nivoa standarda studenata, poštovanje ljudskih prava i građanskih sloboda uključujući i zabranu svih vidova diskriminacije, uključivanje u sistem visokog obrazovanja lica koja su izložena marginalizaciji, ravnopravnost polova, uvažavanje humanističkih i demokratskih vrijednosti evropskih i nacionalnih tradicija i usklađivanje sa standardima kvaliteta koji postoje u evropskom prostoru visokog obrazovanja kada je u pitanju studentski standard.

Oblast studentskog standarda u Republici Srpskoj regulisana je Zakonom o studentskom standardu, Zakonom o studentskom organizovanju te pratećim podzakonskim aktima. Prava u oblasti studentskog standarda su, pravo na: smještaj u ustanovi studentskog standarda, ishranu, studentsku stipendiju, zdravstvenu zaštitu, kulturne, umjetničke, sportske i rekreativne aktivnosti. Razvoj infrastrukturnih kapaciteta i jačanje studentskog standarda jedan je od imperativa Bolonjskog procesa.

Aktuelna epidemiološka kriza uzrokovana virusom korona globalno je otežala i život studentske populacije te tako brojna istraživanje pokazuju da ista ne uzrokuje već pogoršava postojeće razlike u obrazovanju. Pored tog, rezultati istraživanja ukazuju da bi pandemija mogla imati dugoročne negativne efekte na mlađe od 25 godina, tzv. „kovid generaciju“, što bi rezultiralo neviđenim padom društvene mobilnosti zbog rastuće ekonomske i obrazovne nejednakosti.

# **4. IZVORI PODATAKA**

1. https://www.esu-online.org/wp-content/uploads/2021/04/0010-ESU-SIderalCovid19\_WEB.pdf, pristupljeno 19. 10. 2021. godine

https://www.eurostudent.eu/download\_files/documents/EUROSTUDENT\_VII\_Synopsis\_of\_Indicators.pdf, pristupljeno 18. 10. 2021. godine

http://www.cep.edu.rs/izdanja/socijalna-dimenzija-studiranja-u-srbiji-eurostudent-v-izvetaj-za-republiku-srbiju/62, pristupljeno 5. 11. 2021. godine

http://www.cep.edu.rs/public/Eurostudent\_-\_Republika\_Srpska\_(za\_sajt)1.pdf, pristupljeno 8. 11. 2021. godine

1. Pravilnik o kriterijumu i mjerilima za utvrđivanje cijene usluga studentskog standarda („Službeni glasnik Republike Srpske", broj 10/09)
2. [Pravilnik o sufinansiranju međunarodne razmjene studenata i akademskog osoblja („Službeni glasnik Republike Srpske", broj 67/21)](https://www.vladars.net/sr-SP-Cyrl/Vlada/Ministarstva/mnk/PAO/rvo/Documents/Pravilnik%20o%20%20sufinansiranju%20medjunarodne%20razmjene%20studenata%20i%20akademskog%20osoblja%20%2867-21%29.pdf)
3. Pravilnik o dodjeli studentskih stipendija („Službeni glasnik Republike Srpske", broj 99/18)
4. Pravilnik o vođenju registra studentskih organizacija („Službeni glasnik Republike Srpske", broj 8/17)
5. Pravilnik o sufinasiranju programa i projekata studentskih organizacija („Službeni glasnik Republike Srpske", broj 13/17)
6. Odluka o sufinasiranju ishrane i smještaja redovnih studenata u ustanovama studentskog standarda („Službeni glasnik Republike Srpske", broj 34/12)
7. https://www.vladars.net/sr-SP-Cyrl/Vlada/Ministarstva/mnk/PAO/rvo/Pages/default.aspx, pristupljeno 4. 10. 2021. godine
8. Zakon o studentskom standardu Republike Srpske ( „Službeni glasnik Republike Srpske“, broj 63/21)
9. https://www.narodnaskupstinars.net/?q=la/akti/usvojeni-zakoni/zakon-o-studentskom-standardu-0, pristupljeno 29. 9. 2021. godine

https://www.narodnaskupstinars.net/?q=la/akti/bud%C5%BEet, pristupljeno 11. 10. 2021. godine

https://www.vladars.net/sr-SP-Cyrl/Vlada/Ministarstva/mnk/PAO/Strategije/Pages/default.aspx, pristupljeno 30. 9. 2021. godine; pogledati i : http://predstavnistvorsbg.rs/pdf\_dokumenti/2019/strategija\_razvoja\_obrazovanja\_rs\_2016\_2021.pdf, pristupljeno 1. 10. 2021. godine

Zakon o studentskom organizovanju Republike Srpske („Službeni glasnik Republike Srpske“, br. 58/16 i 63/21)

Zakon o visokom obrazovanju Republike Srpske („Službeni glasnik Republike Srpske“, broj 67/20 )

https://www.coe.int/en/web/higher-education-and-research/european-higher-education-area, pristupljeno 5. 10. 2021. godine;

https://www.sociolog.rs/godisnjak/socioloski\_godisnjak\_br13.pdf, pristupljeno 6. 10. 2021. godine

1. https://www.esu-online.org/wp-content/uploads/2021/04/0010-ESU-SIderalCovid19\_WEB.pdf, pristupljeno 19. 10. 2021. godine [↑](#footnote-ref-1)
2. Eurostudent je međunarodni naučno-istraživački projekt koji ima za cilj prikupljanje podataka o socio-ekonomskim uslovima života studenata u Evropi. Sprovodi se u više od 30 država, odnosno u državama članicama Bolonjskoga procesa te obuhvata pitanja o uslovima života i studiranja, kao što su način ulaska u visoko obrazovanje, obilježja studija, rad, prihodi i troškovi tokom studija, životni uslovi i međunarodna mobilnost. O istraživanju „Eurostudent VII (2018-2021) pogledati na: https://www.eurostudent.eu/download\_files/documents/EUROSTUDENT\_VII\_Synopsis\_of\_Indicators.pdf, pristupljeno 18. 10. 2021. godine. [↑](#footnote-ref-2)
3. http://www.cep.edu.rs/izdanja/socijalna-dimenzija-studiranja-u-srbiji-eurostudent-v-izvetaj-za-republiku-srbiju/62, pristupljeno 5. 11. 2021. godine [↑](#footnote-ref-3)
4. http://www.cep.edu.rs/public/Eurostudent\_-\_Republika\_Srpska\_(za\_sajt)1.pdf, pristupljeno 8. 11. 2021. godine [↑](#footnote-ref-4)
5. Pravilnik o kriterijumu i mjerilima za utvrđivanje cijene usluga studentskog standarda („Službeni glasnik Republike Srpske", broj 10/09), [Pravilnik o sufinansiranju međunarodne razmjene studenata i akademskog osoblja („Službeni glasnik Republike Srpske“, broj 67/21)](https://www.vladars.net/sr-SP-Cyrl/Vlada/Ministarstva/mnk/PAO/rvo/Documents/Pravilnik%20o%20%20sufinansiranju%20medjunarodne%20razmjene%20studenata%20i%20akademskog%20osoblja%20%2867-21%29.pdf), Pravilnik o dodjeli studentskih stipendija („Službeni glasnik Republike Srpske“, broj 99/18) s tim da je u toku izrada novog, Pravilnik o vođenju registra studentskih organizacija“ („Službeni glasnik Republike Srpske", broj 8/17), Pravilnik o sufinasiranju programa i projekata studentskih organizacija („Službeni glasnik Republike Srpske“, broj 13/17) te Odluka o sufinasiranju ishrane i smještaja redovnih studenata u ustanovama studentskog standarda („Službeni glasnik Republike Srpske", broj 34/12); pogledati i : https://www.vladars.net/sr-SP-Cyrl/Vlada/Ministarstva/mnk/PAO/rvo/Pages/default.aspx, pristupljeno 4. 10. 2021. godine. [↑](#footnote-ref-5)
6. Zakon o studentskom standardu Republike Srpske („Službeni glasnik Republike Srpske“, broj 63/21), pogledati i : https://www.narodnaskupstinars.net/?q=la/akti/usvojeni-zakoni/zakon-o-studentskom-standardu-0, pristupljeno 29. 9. 2021. godine. [↑](#footnote-ref-6)
7. Ministarstvo za naučnotehnološki razvoj, visoko obrazovanje i informaciono društvo Republike Srpske je u 2020. i 2021. godini izdvojilo četiri zapeta dva miliona KM za sufinansiranje ishrane i smještaja redovnih studenata u ustanovama studentskog standarda. Za JU Studentski centar „Nikola Tesla“ Banjaluka odobrava se do 25% dodatnih sredstava u odnosu na iznos namjenjen za ishranu zbog dodatnih troškova ishrane studenata koji nisu smješteni u ovom studentskom centru. Poređenja radi, pogledati i : https://www.narodnaskupstinars.net/?q=la/akti/bud%C5%BEet, pristupljeno 11. 10. 2021. godine. [↑](#footnote-ref-7)
8. U 2020. godini resorno Ministarstvo je izdvojilo dva miliona maraka za stipendije, od toga 191.000 KM za stipendiranje studenata koji studiraju u inostranstvu. Preostali iznos dodjeljuje se studentima u četiri kategorije. Studenti dobijaju po 200 KM mjesečno, ukupno 2.000 KM za deset mjeseci, dok studenti u inostranstvu dobijaju 2.700 KM za prvi ciklus, 3.200 KM za drugi ciklus i 3.700 KM za treći ciklus. Budžetom za 2021. godinu planiran je isti iznos sredstava za pomenutu stavku. [↑](#footnote-ref-8)
9. https://www.vladars.net/sr-SP-Cyrl/Vlada/Ministarstva/mnk/PAO/Strategije/Pages/default.aspx, pristupljeno 30. 9. 2021. godine; pogledati i : http://predstavnistvorsbg.rs/pdf\_dokumenti/2019/strategija\_razvoja\_obrazovanja\_rs\_2016\_2021.pdf, pristupljeno 1. 10. 2021. godine. [↑](#footnote-ref-9)
10. Zakon o studentskom organizovanju Republike Srpske („Službeni glasnik Republike Srpske“, br. 58/16 i 63/21) [↑](#footnote-ref-10)
11. Zakon o visokom obrazovanju Republike Srpske („Službeni glasnik Republike Srpske“, broj 67/20 ) [↑](#footnote-ref-11)
12. Bolonjski proces se može posmatrati kao odgovor evropskih institucija visokog obrazovanja na proces globalizacije i tehnološkog razvoja. Naziv mu dolazi od „Bolonjske

    deklaracije“ koju su ministri za visoko obrazovanje 29 zemalja potpisali 19. 6. 1999. godine. U Deklaraciji se polazi od ideje da se ujedinjenje Evrope mora zasnivati na jačanju njenih intelektualnih, kulturnih, socijalnih, naučnih i tehnoloških dimenzija, u čemu univerzitet treba da ima centralnu ulogu. Sa druge strane, kritičari Bolonjskog procesa posmatraju ga kao „sistem obrazovanja koji diktira nekoliko multinacionalnih korporacija pod plaštom demokratije i slobode tržišta intelektualnih potencijala čitavih država i čiji je jedini cilj ostvarenje maksimalnog profita za što kraće vreme“. Pogledati i https://www.coe.int/en/web/higher-education-and-research/european-higher-education-area, pristupljeno 5. 10. 2021. godine; https://www.sociolog.rs/godisnjak/socioloski\_godisnjak\_br13.pdf, pristupljeno 6. 10. 2021. godine. [↑](#footnote-ref-12)